แคมเปญส่งท้ายปี พาสินค้าชุมชนขึ้นออนไลน์ ลดราคาท้าลมหนาว เริ่ม 6-12 ธันวาคมนี้
นายทศพล ทังสุบุตร อธิบดีกรมพัฒนาธุรกิจการค้า เปิดเผยว่า กรมพัฒนาธุรกิจการค้า  กระทรวงพาณิชย์ ร่วมมือกับแพลตฟอร์มตลาดออนไลน์ระดับโลกอย่าง Lazada ในการส่งเสริมผู้ประกอบการสินค้าชุมชนของไทยให้สามารถขยายช่องทางการจำหน่ายสู่ตลาดออนไลน์ได้ รวมถึงสร้างศักยภาพในการบริหารจัดการธุรกิจได้อย่างมืออาชีพส่งผลให้สินค้าชุมชนขายได้ทั้งในประเทศและต่างประเทศที่ผ่านมาได้จัดกิจกรรมให้ความรู้ด้านการค้าออนไลน์ แก่ผู้ประกอบการสินค้าชุมชนมีผู้ผ่านการอบรมเกือบ 12,000 ราย ได้แก่ การถ่ายทอดองค์ความรู้จาก 9 กูรูชื่อดัง ในหัวข้อ e-Commerce Guru Talk มีผู้เข้าร่วมกิจกรรม 3,630 ราย และ e-Commerce Platform Sharing ติดอาวุธการทำธุรกิจออนไลน์ด้วย Online Marketing Platform จากหน่วยงานพันธมิตรมากกว่า 30 หน่วยงาน มีผู้เข้าร่วมกิจกรรม 8,248 ราย ทั้งหมดนี้เป็นการตอกย้ำว่าผู้ประกอบการในยุคนี้ให้ความสำคัญกับการค้าออนไลน์เป็นอย่างมากสำหรับเทศกาลเฉลิมฉลองปีใหม่ ที่ใกล้จะถึงนี้ กระทรวงพาณิชย์ได้จัดกิจกรรมพิเศษขึ้นภายใต้แคมเปญ “DBD Online Megasale” ภายใต้มหกรรม Thailand e-Commerce Expo 2021  โดยได้รวบรวมสินค้าชุมชนกว่า 300 ราย สินค้าหลากหลายกว่า 1,000 รายการ อาทิ เสื้อผ้าและแฟชั่น อาหารและเครื่องดื่ม ของใช้ของตกแต่ง เป็นต้น ลดราคาสินค้าและกระตุ้นการค้าออนไลน์ส่งท้ายปี ตั้งแต่วันนี้ถึงวันที่ 12 ธันวาคมนี้